ประกันตั้งทีมทวงสินไหมน้ำท่วม
บริษัทประกันทนไม่ไหว ตั้งคณะทำงานทวงค่าสินไหมน้ำท่วมรีอินชัวรันส์
19 พ.ค. 2555

บริษัทประกันทนไม่ไหว ตั้งคณะทำงานทวงค่าสินไหมน้ำท่วมรีอินชัวรันส์
นายอานนท์ วังวสุ ผู้อำนวยการฝ่ายสินไหมทดแทนยานยนต์ บริษัท กรุงเทพประกันภัย ในฐานะเลขาธิการ สมาคมประกันวินาศภัย เปิดเผยว่า ทางสมาคมฯ จะมีการตั้งคณะทำงานขึ้นมาเพื่อเร่งรัดเรื่องการจ่ายค่าสินไหมทดแทนจากบริษัทประกันภัยต่อ หรือรีอินชัวรันส์ ให้กับบริษัทประกันของไทยที่ยังไม่ได้รับค่าสินไหมทดแทนจากภัยน้ำท่วมใหญ่เมื่อปลายปี 2554 โดยเฉพาะลูกค้าขนาดใหญ่
“ตอนนี้ประกันของไทยได้รับค่าสินไหมจากรีอินชัวร์รันส์เพียง 50% ของความเสียหายที่เกิดขึ้นเท่านั้น ทั้งที่ควรได้ครบ 100% แล้ว ซึ่งทางรีอินชัวร์รันส์อ้างว่าต้องการเอกสารในการตรวจสอบความเสียหายเพิ่มเติม และมีความละเอียดในการตรวจสอบมากขึ้น จึงต้องใช้เวลานาน” นายอานนท์ กล่าว
ทั้งนี้ ในส่วนของกรุงเทพประกันภัย ถ้าเป็นในส่วนของลูกค้ารายย่อยได้จ่ายค่าสินไหมทดแทนไปแล้ว 95% และส่วนรายใหญ่ 70% เนื่องจากมีความชัดเจนเรื่องความเสียหายที่เกิดขึ้น 
อย่างไรก็ตาม เรื่องการซื้อประกันภัยพิบัตินั้น ลูกค้ารายใหญ่ยังเห็นว่า ค่าเบี้ยรวมเฉลี่ยที่ 2-2.25% ยังแพงอยู่ ซึ่งบริษัทก็แก้ปัญหาด้วยการปรับลดความคุ้มครองลงเพื่อให้เบี้ยต่ำลง ส่วนลูกค้ารายย่อยก็ให้เลือกซื้อได้ตามความต้องการ เช่น ภัยน้ำท่วมเริ่มต้นค่า 100 บาท กับทุนประกัน 2 หมื่นบาท ซึ่งคาดว่าจะทำให้ลูกค้าหันมาสนใจมากขึ้น